CC 20220801
Эл Ойынды ӧткӱрер јаан арга Ойбокто бар - altaicholmon\nЭл Ойынды ӧткӱрер јаан арга Ойбокто бар\nАлтай Республиканыҥ башчызы Олег Хорохордин Кан-Оозы аймакта ишмекчи јол-јорыкта бололо, Ойбок ӧзӧктӧ площадканы кӧргӧн.\nКелер јылда алтай албатыныҥ тергеелер ортодо Эл Ойын байрамын шак ла бу јерде ӧткӱрери темдектелет. Бу јерди ӧдӱп јаткан јылдыҥ башталганында талдап алгандар. Озолондыра темдектелгениле, байрамды јаан изӱ айдыҥ 2-5 кӱндеринде ӧткӱрер керек болгон. Је коронавирус оору таркаганынаҥ улам ороондо кӧп албаты-јон јуулып, туружып турган бастыра керек-јарактарды ӧткӱрери токтодылган. Оныҥ да учун тергеениҥ башкараачызы байрамды 2021 јылда, Алтай Республика тӧзӧлгӧниниҥ 30 јылдыгы темдектелер тушта ӧткӱрери керегинде јӧп јараткан.\nОйбок ӧзӧк Кан-Оозы јурттыҥ гран-кыйузында турат. Мында культурно-соотошту керек-јарактар ӧткӱрерге кеми 60 гектар јерде «Омбо» деген этно-культурный тӧс јер, спорттыҥ маргаандарын ӧткӱрер јерлӱ ипподром тудулган. Анайда ок саду-соотоштыҥ объекттерине, байкандардыҥ калачагына, кӧлӱктердиҥ турлуларына јерлер бар.\n«Этно-культурный тӧс јерде «Устардыҥ калазы» деген кӧргӱзӱ тӧс јер тӧзӧлӧр, мында ла муниципал тӧзӧмӧлдӧрдиҥ айылдарыла таныштыру болор. Ипподромдо «Кӧк-Бӧрӱ» ойын ла командалар ортодо маргыжулар ӧткӱретен јер бастыра некелтелерге келижет, трибуналарда 1,5 муҥнаҥ кӧп улус отурар аргалу. Тӧзӧлгӧн инфраструктура албатыныҥ ойындарын бийик кеминде ӧткӱрер арга берер деп бодоп турум» — деп, тергеениҥ башкараачызы айткан.\nКан-Оозы аймактыҥ јааны Эжер Ялбаковтыҥ темдектегениле, бастыра объекттер электролиния-ларга колболгон ло таҥынаҥ скважиналарлу. Ол тергеениҥ башкараачызына байрам ӧйинде иштейтен объекттердиҥ јурук-схемазын кӧргӱскен.\nЭл Ойын јебрен ӧйлӧрдӧҥ бери јарлу, эмдиги ӧйдиҥ бу байрамыныҥ тӱӱкизи 1988 јылда башталган. Ого бастыра республикадаҥ, Россияныҥ ӧскӧ дӧ тергеелеринеҥ, гран да ары јанынаҥ айылчылар јуулыжат.\nФестивальдыҥ ачылтазы тушта сӱрлӱ театрализованный кӧргӱзӱ ачык теҥериниҥ алдында ӧдӧт. Байрам тушта кӱреш, ок-јаадаҥ адары, ат јарыш, таш кӧдӱрери, камчыла согоры, алтай шатра ла спорттыҥ ӧскӧ дӧ бӱдӱмдери аайынча маргыжулар ӧдӧт. Анайда ок башка-башка конкурстар, артисттердиҥ ойын-концерттери, устардыҥ кӧрӱ-јарымказы ла оноҥ до ӧскӧ керек-јарактар болот.\nЭл Ойын керек-јарактардыҥ јыл туркунына EventsInRussia национальный календариниҥ эҥ артык дегендериниҥ топ-200 тооломына бир канча катап кийдирилген, анайда ок туризм бӧлӱкте Russian Event Awards национальный сыйдыҥ «Туризмниҥ эҥ артык этно-культурный кереги» номинация аайынча Гран-призин алган.